Il-Parlament jeleġġi lil Ursula von der Leyen biex tmexxi l-Kummissjoni Ewropea Fis-16 ta' Lulju, Ursula von der Leyen ġiet eletta President tal-Kummissjoni wara li wiegħdet miri aktar ambizzjużi dwar l-emissjonijiet u dritt ta' inizjattiva għall-Parlament. L-ex Ministru tad-Difiża tal-Ġermanja rebħet l-appoġġ tal-Parlament Ewropew elett miċ-ċittadini f'Mejju. F' votazzjoni sigrieta , 383 Membru vvutaw favur in-nomina tagħha, 327 ivvutaw kontra u 22 astjenew. L-ewwel biċċa xogħol tagħha se tkun il-kompożizzjoni tal-kummissjoni l-ġdida. F'konsultazzjoni mal-President il-ġdid tal-Kummissjoni, kull wieħed mill-pajjiżi tal-UE se jkun qed jipproponi kandidat biex jokkupa l-kariga ta' kummissarju. Il-kummissarji nnominati jiġu eżaminati mill-kumitati parlamentari rilevanti – skont il-portafoll propost għalihom – waqt sensiela ta' seduti ta' smigħ f'Settembru u Ottubru. Ladarba l-kumitati jkunu sodisfatti bl-idoneità tal-kandidati, il-Parlament jivvota dwar il-Kummissjoni kollha kemm hi waqt sessjoni plenarja. Il-Kummissjoni Ewropea l-ġdida mistennija tibda l-ħidma tagħha fl-1 ta' Novembru. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF